অন্যদিকে উত্তর-পূর্বাঞ্চলের সুরমা, কুশিয়ারা নদীর পানি কমতে শুরু করেছে। এতে সিলেট ও সুনামগঞ্জ জেলার বন্যা পরিস্থিতি উন্নতির দিকে রয়েছে। পানি উন্নয়ন বোর্ডের দেওয়া তথ্যানুযায়ী, গতকাল শনিবার বেলা ৩টা পর্যন্ত বিগত ২৪ ঘণ্টায় যমুনা ও পুরাতন সুরমা নদীর পানি বৃদ্ধি পেয়েছে। যমুনার পানি ২৮ সেন্টিমিটার বৃদ্ধি পেয়ে বিপদসীমার ১৮ সেন্টিমিটার ওপরে রয়েছে। আর পুরাতন সুরমা নদীর পানি ৩ মিলিমিটার বৃদ্ধি পেয়ে তা বিপদসীমা থেকে ৬৬ সেন্টিমিটার ওপরে রয়েছে। কানাইঘাট, সিলেট ও সুনামগঞ্জ পয়েন্টে সুরমা নদীর পানি যথাক্রমে ৪০, ১৭ ও ১৯ সেন্টিমিটার করে কমলেও তা এখনো বিপদসীমা থেকে ৩৮, ১৮ ও ৪৭ সেন্টিমিটার ওপরে রয়েছে। কুশিয়ারা ও সোমেশ্বরী নদীর পানি ৬ ও ৯ সেন্টিমিটার কমলেও এখনো বিপদসীমার ৮ ও ১৩ সেন্টিমিটার ওপরে রয়েছে।